b'\n_START_ARTICLE_\nBandy\n_START_PARAGRAPH_\nBandy er en boldsport i hockey-familien p\xc3\xa5 isbane, hvor spillet udk\xc3\xa6mpes mellem to hold, hver med 11 sk\xc3\xb8jtel\xc3\xb8bende spillere, der forsynet med krumme stave, efter fastlagte regler, skal f\xc3\xb8re en massiv lille bold af gummi ind i modstandernes m\xc3\xa5l._NEWLINE_Bandy blev f\xc3\xb8rste gang spillet i Danmark i 1895, men sporten er aldrig sl\xc3\xa5et rigtigt an. _NEWLINE_Sporten har l\xc3\xa6nge v\xc3\xa6ret domineret af Sverige og Rusland, der ses som de ultimative arvefjender, og skiftes til at vinde verdensmesterskaberne. Finland har vundet \xc3\xa9n gang, det var i 2004\n_START_SECTION_\nHistorie\n_START_PARAGRAPH_\nDer har v\xc3\xa6ret spillet hockeylignende spil i tusindvis af \xc3\xa5r. S\xc3\xa5ledes finder man i en grav t\xc3\xa6t ved Minia i Egypten en 4000 \xc3\xa5r gammel tegning af to atleter udstyret med hver sin bandylignende stav i kamp om en bold eller en ring. Fra Asien har man kendskab til et tidligt polo-lignende spil uden hest, der minder om bandy. I Japan har man spillet Kachi og Dakyu, og fra den Aztekiske kultur kendes spillet Cheuca, hvor knogler fra hjorte blev brugt som stave, mens bolden var af tr\xc3\xa6._NEWLINE_Fra Gr\xc3\xa6kenland har man fra tiden omkring slaget ved Marathon et relief, der forestiller et spil, som minder om bandy \xe2\x80\x93 dog uden sk\xc3\xb8jter. Spillet anses for at have bredt sig op gennem Europa med romerrigets udbredelse. Navnet bandy er afledt af det teutoniske ord bandja, der betyder en krum stav._NEWLINE_Op gennem middelalderen kender man til bandylignende spil i Europa, der antog forskellige lokale og regionale forskelle, dog med det f\xc3\xa6lles form\xc3\xa5l, at ved hj\xc3\xa6lp af stave eller stokke sl\xc3\xa5 en bold ind i modstandernes m\xc3\xa5l. I Shakespeares skuespil Romeo og Julie, (3. akt, 1. scene), finder man passagen "The Prince expressly hath forbidden Bandying in the Verona streets", hvilket menes at henvise til en tidlig lokal udgave af spillet.\n_START_SECTION_\nSpillet tager form\n_START_PARAGRAPH_\nDen moderne bandy opstod i England i midten af det 19. \xc3\xa5rhundrede, og byen Bury-on-Fen i Cambridgeshire regnes for at v\xc3\xa6re sportens f\xc3\xb8dested. Her finder man en optegnelse fra 1813, der fort\xc3\xa6ller, at det lokale hold, Bury Fen Bandy Club, havde v\xc3\xa6ret ubesejrede i 100 \xc3\xa5r. I begyndelsen fandtes der ikke noget f\xc3\xa6lles regels\xc3\xa6t for sporten, og holdene m\xc3\xa5tte inden hver kamp enes om, hvilke regler man spillede efter._NEWLINE_P\xc3\xa5 Windsor Castle blev der i 1853 spillet en opvisningskamp i bandy med dronning Victoria som tilskuer og prins Albert som m\xc3\xa5lvogter p\xc3\xa5 det ene hold. I 1875 blev den f\xc3\xb8rste egentlige kamp, kaldet Hockey on ice, spillet i Crystal Palace i London, og fra 1882 kendes det f\xc3\xb8rste egentlige f\xc3\xa6lles regels\xc3\xa6t for spillet, Bandy Code of Rules, udarbejdet af Charles Tebbutt fra Bury Fen Bandy Club._NEWLINE_I 1891 organiseres bandyen i England i et egentligt forbund, National Bandy Association. Samme \xc3\xa5r spilles den f\xc3\xb8rste internationale bandy-kamp mellem de engelske Bury Fen Bandy Club og de nederlandske Haarlem._NEWLINE_Sporten spredte sig hurtigt i Europa. I 1895 kom den til bl.a Danmark og Sverige og derfra videre til Schweiz og Tyskland. I Danmark var sporten et lokalt k\xc3\xb8benhavnsk f\xc3\xa6nomen koncentreret omkring Kj\xc3\xb8benhavns Sk\xc3\xb8jtel\xc3\xb8berforening som den dominerende klub. Peblinges\xc3\xb8en var et sted for issport. I 1909 stiftes Dansk Bandy Union, og danske hold spiller bl.a. kampe mod svenske hold fra is\xc3\xa6r Malm\xc3\xb6._NEWLINE_Man deltager ogs\xc3\xa5 i De nordiske leges bandyturneringer i 1909 og i 1917, men interessen for bandy i Danmark k\xc3\xb8lnedes hurtigt, og i 1924 d\xc3\xb8r sporten ud. Samme sk\xc3\xa6bne oplever bandyen i flere andre europ\xc3\xa6iske lande, bl.a. ogs\xc3\xa5 i England, bandyens f\xc3\xb8dested.\n_START_SECTION_\nBandy i dag\n_START_PARAGRAPH_\nI Finland, Norge, Rusland og Sverige er bandy en folkelig stor og respekteret sport med mange aktive spillere \xe2\x80\x93 alene i Sverige findes mere end 350 klubber, og der kommer op til 20.000 tilskuere til finalekampene i den hjemlige liga. I Rusland betragtes bandy som national sport og der findes en aftale med Den russisk-ortodokse kirke._NEWLINE_Bandyen har ogs\xc3\xa5 f\xc3\xa5et fodf\xc3\xa6ste i bl.a. Canada, USA, Hviderusland og i Ungarn, ligesom interessen for sporten ogs\xc3\xa5 er stigende i Nederlandene og Estland, og blandt de seneste lande, hvor bandyen har f\xc3\xa5et \xc3\xb8get opm\xc3\xa6rksomhed er Mongoliet, Indien og is\xc3\xa6r Japan og Kina. Bandy blev inkluderet i de Asiatiske vinterlege for f\xc3\xb8rste gang i 2011. _NEWLINE_Den globale opvarmning har dog givet sporten visse problemer. Traditionelt har man spillet p\xc3\xa5 naturis, men p\xc3\xa5 flere arenaer spiller man nu p\xc3\xa5 kunstis, og i is\xc3\xa6r Sverige er man g\xc3\xa5et et skridt videre, og har bygget de f\xc3\xb8rste bandyhaller. Hvordan det vil p\xc3\xa5virke sporten, kan kun fremtiden vise._NEWLINE_De enkelte lande har en hjemlig liga, hvor der hvert \xc3\xa5r k\xc3\xa6mpes om nationale mesterskaber, ligesom der hvert \xc3\xa5r afholdes en verdensmesterskabs-turnering. Der afvikles ogs\xc3\xa5 et \xc3\xa5rligt World Cup i Sandviken i Sverige med deltagelse af de bedste klubhold i verden._NEWLINE_Der findes ligeledes en Europacup i bandy, hvor deltagerne er mesterholdene fra de europ\xc3\xa6iske bandy-nationer. Cup\'en havde premiere i 1974 og domineres totalt af de svenske og de russiske hold._NEWLINE_Indtil man i 2003 besluttede at afholde \xc3\xa5rlige verdensmesterskaber i bandy, havde man i Rusland (Sovjetunionen) siden 1972 ogs\xc3\xa5 haft Russian Government Cup (oprindeligt Rossija-turneringen), der blev afholdt de \xc3\xa5r, der ikke var verdensmesterskabs-turneringer. Turneringen blev ogs\xc3\xa5 kaldt for Lille bandy-VM. Det var en turnering for landshold, men som oftest deltog ogs\xc3\xa5 russiske klubhold og ungdomshold for at f\xc3\xa5 flere kampe ud af turneringen. _NEWLINE_Bandyen blev pr\xc3\xa6senteret som opvisningsgren ved de olympiske vinterlege i 1952, men blev aldrig en fast del af legene.\n_START_SECTION_\nVarianter\n_START_PARAGRAPH_\nRinkbandy er en variant der spilles p\xc3\xa5 en ishockeybane.\n_START_SECTION_\nUdrustning\n_START_PARAGRAPH_\nBolden man spiller med, er lavet af massivt gummi, og kan have en diameter p\xc3\xa5 hhv. 60\xc2\xa0mm og 62,4\xc2\xa0mm. Farven har en nuance, der ligger mellem r\xc3\xb8d og rosa. Spillerne benytter en stav med et skaft af tr\xc3\xa6 og et krumt blad af glasfiber. Skaftet er 1,2 m langt. Spillerne er udstyret med sk\xc3\xb8jter, hjelm, ben- og armbeskyttere samt skridtbeskyttelse.\n_START_SECTION_\nOrganisation\n_START_PARAGRAPH_\nDen internationale bandy er organiseret i forbundet Federation of International Bandy, der blev grundlagt i Stockholm den 12. februar 1955, og sikrer at alle medlemslande benytter samme regler. Tidligere havde man i det dav\xc3\xa6rende Sovjetunionen haft egne regler. I dag (2014) er der 32 medlemmer.'